คนจนที่ฟิลิปปินส์ กำลังลดลง
“The Philippine economic miracle continues.” เป็นประโยคที่นักเศรษฐศาสตร์พูดถึงฟิลิปปินส์ในช่วงที่ผ่านมา  หลายคนรู้ดีว่า ฟิลิปปินส์เป็นหนึ่งในประเทศที่มีเศรษฐกิจเติบโตมากที่สุดแห่งหนึ่งในโลก
7 พ.ค. 2562

คนจนที่ฟิลิปปินส์ กำลังลดลง / โดย ลงทุนแมน
“The Philippine economic miracle continues.”
เป็นประโยคที่นักเศรษฐศาสตร์พูดถึงฟิลิปปินส์ในช่วงที่ผ่านมา
หลายคนรู้ดีว่า ฟิลิปปินส์เป็นหนึ่งในประเทศที่มีเศรษฐกิจเติบโตมากที่สุดแห่งหนึ่งในโลก
ปี 1998
มูลค่า GDP 2.3 ล้านล้านบาท
รายได้เฉลี่ยต่อคนต่อปี 32,200 บาท
ปี 2008
มูลค่า GDP 5.6 ล้านล้านบาท
รายได้เฉลี่ยต่อคนต่อปี 61,400 บาท
ปี 2018
มูลค่า GDP 10.6 ล้านล้านบาท
รายได้เฉลี่ยต่อคนต่อปี 99,300 บาท
หมายความว่า ในช่วง 20 ปีที่ผ่านมา มูลค่า GDP ของฟิลิปปินส์ เพิ่มขึ้นเกือบ 5 เท่า ขณะที่รายได้เฉลี่ยต่อคนต่อปีของคนฟิลิปปินส์ เพิ่มขึ้นมากกว่า 3 เท่า
นับตั้งแต่ปี 2012 GDP ของฟิลิปปินส์เติบโตสูงกว่า 6% มาตลอด 
และถ้ายังเติบโตได้แบบนี้ ฟิลิปปินส์จะมีมูลค่า GDP ใหญ่เป็นอันดับที่ 5 ของเอเชีย แซงหน้าประเทศไทย และจะเป็นอันดับที่ 16 ของโลก ภายในปี 2050
พอเรื่องเป็นแบบนี้ ปัญหาความยากจนของประเทศนี้ก็จะลดลงไปด้วย
ปกติแล้วเกณฑ์ทั่วไปที่ใช้วัดความยากจนคือ เส้นแบ่งความยากจน (Poverty Line) โดยเป็นเส้นแบ่งระดับรายได้ขั้นต่ำสุดที่เพียงพอในการครองชีพ
ซึ่งถ้าคนไหนมีรายได้ต่ำกว่า 60 บาทต่อวัน หมายถึงคนๆ นั้นจะมีรายได้ อยู่ต่ำกว่าเส้นความยากจน
ในปี 2009 คนฟิลิปปินส์ 26% ของประชากรทั้งหมด มีรายได้ต่ำกว่าเส้นความยากจน แต่สัดส่วนนี้ได้ลดลงเหลือเพียง 21% ในปี 2018
ภาคบริการถือว่ามีบทบาทสำคัญต่อเศรษฐกิจของฟิลิปปินส์ เนื่องจากมีสัดส่วนถึง 59% ต่อ GDP ตามมาด้วยภาคอุตสาหกรรมมีสัดส่วนที่ 34% และภาคเกษตรกรรมมีสัดส่วนเท่ากับ 7%
อย่างที่หลายคนรู้ คนฟิลิปปินส์มีทักษะในการสื่อสารภาษาอังกฤษที่ดี 
ปัจจุบัน สัดส่วนของคนที่สามารถสื่อสารภาษาอังกฤษได้มีกว่า 70 ล้านคน หรือกว่า 70% ของประชากรทั้งหมด
พอเรื่องเป็นแบบนี้ทำให้บริษัทต่างชาติหลายแห่งจึงนิยมไปทำธุรกิจ Call Center ที่ฟิลิปปินส์ ซึ่งเป็นส่วนหนึ่งของธุรกิจ Outsource
ในปี 2017 ธุรกิจ Outsource ของฟิลิปปินส์สร้างรายได้ให้ประเทศกว่า 8 แสนล้านบาท และคาดว่าจะเพิ่มถึง 1.2 ล้านล้านบาทในปี 2022
ปัจจุบัน ค่าจ้างขั้นต่ำที่ฟิลิปปินส์อยู่ที่วันละ 154-308 บาท ซึ่งเมื่อเทียบกับผลิตภาพของแรงงาน ทำให้ฟิลิปปินส์สามารถดึงดูดการลงทุนจากต่างประเทศได้มากกว่า 321,900 ล้านบาทในปี 2017 เพิ่ม 244% จากปี 2007 ที่ระดับ 93,400 ล้านบาท
แรงงานของฟิลิปปินส์ที่มีทักษะนอกจากจะดึงดูดบริษัทต่างชาติให้เข้ามาลงทุนแล้ว แรงงานจำนวนมากยังสามารถไปทำงานในต่างประเทศได้อีกด้วย
ปัจจุบัน ชาวฟิลิปปินส์ที่ยังไปทำงาน และอาศัยในต่างประเทศมีไม่ต่ำกว่า 10 ล้านคน และส่งเงินกลับประเทศกว่า 1 ล้านล้านบาท ในปี 2018
ที่ผ่านมารัฐบาลฟิลิปปินส์ได้มีการปฏิรูปเศรษฐกิจและลงทุนพัฒนาประเทศหลายด้าน
ทั้งการผ่อนคลายข้อจำกัดการลงทุนจากต่างประเทศ การลงทุนในระบบโครงสร้างพื้นฐานต่างๆ เพื่อสนับสนุนการเติบโตทางเศรษฐกิจของประเทศ
โดยหนึ่งในเป้าหมายของประธานาธิบดี Rodrigo Duterte คือ เขามุ่งมั่นที่จะลดสัดส่วนจำนวนประชากรฟิลิปปินส์ที่มีรายได้ต่ำกว่าเส้นความยากจนให้เหลือเพียง 14% ภายในปี 2022
เรื่องราวของฟิลิปปินส์เป็นอีกเรื่องที่น่าติดตามต่อไปว่า ประเทศแห่งนี้จะเดินหน้าไปอีกไกลแค่ไหน
และเมื่อมองมาที่ประเทศไทยของเรา ที่วันนี้หลายอย่างของเรากำลังดูเหมือนจะเดินหน้าช้ากว่าฟิลิปปินส์และประเทศเพื่อนบ้านหลายๆ ประเทศที่กำลังโตวันโตคืน
คำถามสำคัญคือ เราจะทำอย่างไร เพื่อเดินหน้าประเทศไทยของเราให้เร็วกว่าที่เป็นอยู่
เพื่อไม่ให้ประเทศไทย กลายเป็นเดินตามหลังฟิลิปปินส์ไปอีกหนึ่งประเทศ..
----------------------
ติดตามเรื่องหลากหลาย จากผู้เขียนเก่งๆ ในแอป blockdit
นอกจากนั้น เรายังเขียนเองได้ และสามารถสร้างรายได้ในนี้
โหลดแอปได้ที่ 
สั่งซื้อหนังสือลงทุนแมน 10.0 ได้ที่
Lazada: 
Shopee: 
----------------------
References
-
-
-
-
-
-
-
-
-
-
-Philippine Association of Securities Brokers and Dealers Report